Вук се око 1371. године оженио Маром, ћерком кнеза Лазара Хребељановића и Милице Немањић, чиме се родбински повезао са кнезом Лазаром, са којим је тесно сарађивао на ширењу њихових области, пошто је забележено како су они "у слози и љубави побеђивали непријатеље своје" (Георгије Амартол). Пораз и погибија краља Вукашина (1365—1371) и деспота Угљеше у Маричкој бици 26. септембра 1371. године изменио је прилике у некадашњем Српском царству. Нестанак двојице најмоћнијих велможа и ступање њихових потомака у вазалне односе са османским султаном, искористила је остала моћна властела, укључујући кнеза Лазара и Вука, који је до 1377. године овладао Скопљем, и 1378. године потиснуо Балшиће из Призрена, који су освојили непосредно након битке.